Հետևելով ավանդույթին և Ղուրանի գթասրտության պատվիրանը կատարելու նպատակով, Մետին բեյը՝ գավառի վալին, հավաքել էր իր տանը աղքատ ընտանիքների տղաների՝ իր որդու հետ միաժամանակ թլփատելու համար։ Իր հյուրերով՝ հիմնականում համազգեստ կրող օսմանյան բարձրաստիճան սպաներով շրջապատված, նա բազմել էր մեծ սեղանի գլխին։ Մեկ այլ, նույնքան շքեղ սպասավորված մի սեղան, դրված էր սենյակի խորքում և դրա շուրջը նստած էին ավելի համեստ դիրք գրավող մարդիկ և այն երեխաների հայրերը, որոնք միջոցներ չունեին իրենց տղաներին թլփատելու համար։ Սեղանի առջև շարված էին տասներկու մահճակալներ, ուր պառկած էին մոտ տասը տարեկան տղաներ սպիտակ գիշերանոցներով և սատինից կարված կապույտ գլխարկներով։ Նրանք տագնապով սպասում էին, որ վարսավիրը կատարեր ծիսական շարժումը, որից հետո նրանք տղամարդ և իսկական մահմեդական կդառնային։